**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 152/2013 Z. z. o podmienkach poskytovania podpory v poľnohospodárstve formou prechodných vnútroštátnych platieb v znení neskorších predpisov (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. Návrh nariadenia vlády sa predkladá ako iniciatívny návrh.

Predložený návrh nariadenia vlády upravuje podmienky oprávnenosti a kritériá možnosti poskytovať podpory v poľnohospodárstve formou jednotlivých prechodných vnútroštátnych platieb, ktorými sú doplnková vnútroštátna platba na plochu, doplnková vnútroštátna platba  
na chmeľ a doplnková vnútroštátna platba na dobytčie jednotky.

Cieľom návrhu nariadenia vlády je novelizácia príslušného ustanovenia nariadenia vlády Slovenskej republiky č. 152/2013 Z. z. o podmienkach poskytovania podpory   
v poľnohospodárstve formou prechodných vnútroštátnych platieb v znení neskorších predpisov týkajúceho sa doplnkovej vnútroštátnej platby na dobytčie jednotky v nadväznosti na konzultácie s Európskou komisiou, ako aj legislatívno-technická úprava vzhľadom na skúsenosti z aplikačnej praxe, nové metodické usmernenia v súvislosti so schémami prechodných vnútroštátnych platieb a výklad Európskej komisie k jednotlivým ustanoveniam európskeho právneho rámca pre poskytovanie prechodných vnútroštátnych platieb.

Predloženým návrhom nariadenia vlády sa zohľadňuje prispôsobenie sa spôsobu chovu vybraných kategórií zvierat vzhľadom na skutočnosť, že nezanedbateľná časť chovateľov presúva zvieratá na tzv. letnú pastvu. Dochádza k úprave vo vzťahu k podmienkam oprávnenosti v prípade dátumu podávania žiadostí o doplnkovú vnútroštátnu platbu na dobytčie jednotky.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti je navrhnutý tak, aby adresáti právneho predpisu   
mali dostatok času na oboznámenie sa s novou právnou úpravou.

Návrh nariadenia vlády bude mať pozitívny vplyv na podnikateľské prostredie, negatívny vplyv na rozpočet verejnej správy tak, ako je uvedené v doložke vybraných vplyvov a analýzach vybraných vplyvov, nebude mať vplyv na životné prostredie, na informatizáciu spoločnosti, nebude mať sociálne vplyvy, ani vplyvy na služby pre občana.

Návrh nariadenia vlády je v súlade s Ústavou Slovenskej republiky, ústavnými zákonmi  
a nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná,   
ako aj s právom Európskej únie.

Návrh nariadenia vlády bol z dôvodu dodržania jeho predpokladanej účinnosti a zabezpečenia plnenia záväzkov vyplývajúcich z predpisov Európskej únie predmetom skráteného pripomienkového konania, ktorého výsledky sú uvedené vo vyhodnotení pripomienkového konania. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.